
24-TA-1572: Rīkojuma projekts (Vispārīgais)
Par nekustamā īpašuma "Ūdeles" Garkalnes pagastā, Ropažu novadā, pirkšanu projekta "Eiropas standarta platuma 1435 mm dzelzceļa līnijas izbūve "Rail Baltica"koridorā caur Igauniju, Latviju un Lietuvu" īstenošanai

	1.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Aicinām precizēt anotācijā informāciju par Rīgas rajona tiesas Garkalnes pagasta zemesgrāmatas nodalījuma Nr.100000231558 III daļas 1. iedaļas 1.3. atzīmes veidā ierakstītā ceļa servitūta ietekmi uz nekustamā īpašuma turpmāko izmantošanu tā atsavināšanas gadījumā.

Pamatojums: anotācijā norādīts, ka saskaņā ar akciju sabiedrības "RB Rail", kas ir atbildīga par Rail Baltica trases projektēšanu, sniegto informāciju piekļuve nekustamajam īpašumam ar kadastra Nr. 8060 010 0459, kuram par labu zemesgrāmatā ierakstīts ceļa servitūts, tiks nodrošināta no perspektīvā pašvaldības nozīmes ceļa nobrauktuves. Vēršam uzmanību, ka atbilstoši tiesu praksei atzīmes veidā zemesgrāmatā izdarīts ieraksts par ceļa servitūtu neapliecina ceļa servitūta nodibināšanu par labu kādam nekustamajam īpašumam (sk. Senāta Civillietu departamenta 2013. gada 9. oktobra sprieduma lietā Nr. SKC-458/2013 (C12204010) 10.3. punktu). Zemesgrāmatā ierakstīta atzīme nerada lietu tiesību, kas lietošanas ziņā aprobežo svešu lietu, un nepiešķir tiesības pārvietoties pa strīdus ceļu. Tādējādi zemesgrāmatā ierakstītajai atzīmei par ceļa servitūtu nav lietu tiesību nodibinoša spēka par labu noteiktām personām vai īpašumiem.

